ग्रामीणों के हाय तौबा के बाद बना शिवरामपुर पीपा पुल - बलिया LIVE
दुबहड़(बलिया)। जनपद में गंगा नदी पर शिवरामपुर घाट के पास बनने वाले पीपा पुल का निर्माण आखिरकार क्षेत्रीय लोगों के काफी हो हल्ला करने के बाद हो ही गया. लोगों को इसका लाभ एक दो दिन में मिलने लगेगा. बहुप्रतीक्षित एवं प्रसिद्ध ददरी मेले के अवसर पर इस पीपे के पुल का समुचित सदुपयोग गंगा उस पार तथा इस बार के लोग कार्तिक पूर्णिमा के स्नान से लेकर अपने पशुओं की खरीद बेच के अलावा मीना बाजार में भी जमकर खरीदारी करके करते हैं. लेकिन शासन द्वारा इस बार पुल बनाने में काफी विलंब कर दिया गया. जबकि यह पुल प्रत्येक वर्ष 15 अक्टूबर को बनकर तैयार हो जाना चाहिये. लेकिन इस वर्ष 15 अक्टूबर तक निर्माण इकाई पीडब्ल्यूडी विभाग में कोई सुगबुगाहट नहीं होने से गंगा उस पार तथा इस पार के लोगों ने खोज पड़ताल किया तो पता चला कि अभी पुल बनाने का टेंडर भी नहीं हुआ है. विभाग ने आनन-फानन में टेंडर निकाल कर पुल के निर्माण की कार्यवाही प्रारंभ की. लेकिन ठेकेदार द्वारा भी पुल बनाने में एक पखवारे से अधिक समय लगाया गया. जिससे ददरी मेला का पशु मेला समाप्त हो गया है. विभाग और ठेकेदार के प्रयास से यह पुल शायद शुक्रवार से लोगों के लिए उपलब्ध हो सकता है. क्षेत्रीय लोगों का कहना है कि जब यह कार्य प्रत्येक वर्ष निर्धारित समय पर होना निश्चित है, तो जानबूझकर विभाग के लोग इसमें लापरवाही क्यों करते हैं.
Tags दुबहड़ पीपापुल शिवरामपुर